De la modernització i el desenvolupament de l'empresa familiar agrària
Del Registre d'Empreses Familiars Agràries
De la protecció de la integritat de l'empresa
La modernització i el desenvolupament de tots els sectors econòmics, assenyaladament de l'agricultura i la ramaderia, amb la finalitat d'equiparar el nivell de vida de tots els ciutadans, constitueixen un principi rector de l'actuació dels poders públics, segons el que estableix l'article 130.1 de la Constitució.
Aquesta necessitat de modernització i de desenvolupament del sector agrari, reconeguda constitucionalment, es fa patent a Catalunya, on l'estructura social i econòmica de la majoria de les explotacions que constitueixen la base de les activitats agrícola i ramadera és de caràcter familiar.
L'empresa familiar agrària mereix, per tant, una atenció preferent de la Generalitat i necessita un marc legal adequat per a garantir uns ingressos i unes condicions de vida equiparables als d'altres activitats professionals.
Moltes de les empreses familiars agràries, malgrat que posseeixen la capacitat professional i el potencial agrari necessaris, no han pogut assolir els objectius esmentats per manca dels recursos tècnics i financers adequats.
D'altra banda, el sector agrari no és una excepció de la transformació tecnològica que tot el conjunt de l'activitat econòmica requereix, i, per tant, cal un esforç modernitzador que moltes de les empreses familiars, lliurades al seu sol esforç, difícilment podrien assumir.
I encara, el procés d'integració a la Comunitat Econòmica Europea comporta nous requeriments a les empreses agràries i d'una manera especial a les de caràcter familiar, per tal de poder dur a terme el procés d'adaptació necessari d'una manera satisfactòria.
La Llei estatal 49/1981, del 24 de desembre, de l'Estatut de l'Explotació Familiar Agrària i dels Agricultors Joves, bé que ha significat conceptualment un avenç en establir, entre altres aspectes, unes desgravacions agràries, no s'adapta totalment a l'especificitat de les empreses familiars agràries de Catalunya.
Aquesta Llei de modernització de l'empresa familiar agrària, establerta en virtut de la competència exclusiva que en matèria d'agricultura pertoca a la Generalitat, d'acord amb l'article 12.1.4 de l'Estatut d'Autonomia, té la finalitat de donar resposta a una bona part dels problemes més importants que tenen plantejats aquestes empreses afavorint-ne la modernització i el desenvolupament integral.
La Llei comença per establir els requisits que han de complir les empreses familiars agràries per a poder ésser considerades com a tals, per a la qual cosa s'han tingut en compte les particularitats de la realitat catalana.
El nucli central de la Llei és constituït pels anomenats "plans de modernització i de desenvolupament integral de l'empresa familiar agrària", l'objectiu principal dels quals és facilitar la continuïtat del major nombre d'empreses agràries cercant l'òptim d'explotació que n'asseguri, així, la viabilitat en el futur.
La Llei especifica els requisits que han de complir les empreses que opten per realitzar els plans i el contingut i la durada d'aquests.
La regulació dels plans de modernització i de desenvolupament és en la línia dels establerts per la legislació comunitària.
La Llei estableix també que el Departament d'Agricultura, Ramaderia i Pesca desenvolupi accions de capacitació professional i de formació continuada dirigides d'una manera prioritària als titulars d'empreses familiars agràries que presenten plans de modernització i de desenvolupament.
D'altra banda, per tal d'estimular l'adopció i la realització d'aquests plans, la Llei estableix una sèrie d'ajuts, entre els quals hi ha la concessió de préstecs i d'avals.
La Llei presta una atenció especial a les empreses familiars situades a les comarques i les zones de muntanya i a aquelles els titulars de les quals són agricultors menors de trenta-cinc anys, ja que són les que necessiten més el suport dels organismes públics.
La Llei crea el Registre d'Empreses Familiars Agràries, en el qual es poden inscriure les empreses que compleixen els requisits establerts per la mateixa Llei i per les disposicions complementàries.
Crea també un certificat acreditatiu de la condició d'empresa familiar agrària, que poden sol·licitar els titulars d'empreses inscrites en el Registre.
Finalment, la Llei arbitra mesures destinades a protegir la integritat de l'empresa familiar agrària i estableix ajuts per a facilitar els pagaments derivats de la seva transmissió a fi de garantir la continuïtat d'aquestes empreses.